ToekomsVenster: Doen God nog wonderwerke? | Maroela Media
Argieffoto (Foto: Rose Erkul/Unsplash)
Hierdie saligheid is immers deur die Here verkondig, deur wie dit sy oorsprong het, en is aan ons bevestig deur dié wat dit gehoor het. Daarby het God ook saam getuig deur tekens en wonders en ook deur allerhande kragtige dade en gawes van die Heilige Gees, soos Hy dit toebedeel het volgens sy wil. – Hebr.2:2-4
Dit is alles woorde wat 'n mens laat dink: tekens, wonders, kragtige dade.
Wanneer jy die nuwe Testament lees word jy oorweldig en beïndruk deur die groot aantal wonders wat plaasgevind het. Natuurlik is Jesus se bediening deur wonders en tekens gekenmerk. Die apostels wat met die werk voortgegaan het na Jesus se Hemelvaart het dit eweneens as 'n realiteit beleef. Immers, dit is hoe die laaste verse van Markus eindig nie waar nie. Dit vorm deel van die afskeidsbelofte waarmee Jesus sy dissipels vertrou.
Mens wil vra wat van hierdie belofte geword het? Doen God nog sulke wonderbare dinge deur sy Gees en deur die bediening van sy dienaars?
Toegegee, ons mag die wonder van elke dag, van gesondheid, van God se voorsiening in ons lewens, van die mense wat vir ons kosbaar is en deel van ons verwysingsraamwerk vorm, nie miskyk nie. Wonders en tekens is nie net in die opspraakwekkende teenwoordig nie. Dit is in die alledaagse, die gewone en die ritme van die lewe ewe teenwoordig.
Ons oë moet net daarvoor oop wees en ons moet die genade ontvang om genoemde dinge nie as noodwendig, voorspelbaar en vanselfsprekend te aanvaar nie.
God sorg elke dag en dit getuig eweneens van sy mag en majesteit.
Mens hoor getuienis van mense wat baie siek was met Covid-19 en wat wonderbaarlik bykans uit 'n sterfbed opgestaan het. Dit is wonderlik om te hoor hoe die lof en erkenning aan die Here gebring word. Om in Christus Jesus se sterf, wetende dat jou naam geskryf is in die boek van die lewe en van die Lam, dat niemand jou van sy liefde kan vervreem nie, is eweneens wonderbaarlik en aangrypend kosbaar.
Tog moet ek bely dat ek eg kinderlik bid en glo dat die Here ons veral in hierdie uitdagende tyd op 'n buitengewone wyse sal ontmoet.
Mag ek bid en glo dat ons 'n vierde vlaag gespaar sal bly, dat die virus wonderbaarlik, selfs vir geen verstaanbare rede net sy wyk sal neem en sal ophou om soveel verwoesting te saai, ens.
Inderdaad, sonder twyfel. By my is daar geen twyfel nie. Hy is die God van elke goeie en volmaakte gawe.
Ja, hoeveel "toevallighede" in ons lewens is nie dikwels wonderwerke nie??? Want ons besef daar bestaan nie iets soos toevallig nie.